Diari Oficial de la Generalitat Valenciana


Sumari del DOGV 3951, del 02-03-2001 (2001/1693)

ORDRE de 9 de febrer de 2001, de la Conselleria d'Indústria i Comerç, per la qual s'atribueixen competències en matèria d'autoritzacions administratives d'instal·lacions de transport, regasificació i distribució de combustibles gasosos per canalització.
-------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2001/02/09/(1)/dof/vci/html**

### Dades del document

Número de DOGV
:   3951

Data del DOGV
:   02-03-2001

Secció del DOGV
:   I. DISPOSICIONS GENERALS

Número del document
:   2001/1693


Data del document
:   09-02-2001

Organisme emissor
:   Conselleria d'Indústria i Comerç

Tipus de document
:   Ordre

Correcció d'errades

 Descriptors 

:   * Conselleria Indústria, Comerç i Turisme
    * delegació de poders
    * gas
    * xarxa d'energia
    * transport per canonada
    * competència administrativa
    * legislació

ORDRE de 9 de febrer de 2001, de la Conselleria d'Indústria i Comerç, per la qual s'atribueixen competències en matèria d'autoritzacions administratives d'instal·lacions de transport, regasificació i distribució de combustibles gasosos per canalització. [2001/X1693]
  
La Llei 34/1998, de 7 d'octubre, del Sector d'Hidrocarburs, regula el règim jurídic de les activitats relatives als hidrocarburs líquids i gasosos, tot suprimint la consideració de servei públic en el sector del gas. En aquesta línia, la disposició addicional sisena de l'esmentada llei extingeix el règim de concessió per a les activitats incloses en el subministrament de gasos per canalització i les substitueix de ple dret per autoritzacions administratives que habiliten el seu titular per a l'exercici de les activitats, mitjançant les corresponents instal·lacions que constituïren l'objecte de les concessions extingides.
  
L'article 55 de la Llei 34/1998 estableix que instal·lacions destinades al subministrament de combustibles gasosos per canalització requereixen autorització administrativa prèvia.
  
L'article 3 de la Llei 34/1998 estableix les competències administratives en el marc de la llei. Correspon a les comunitats autònomes en l'àmbit de les respectives competències autoritzar aquelles instal·lacions l'aprofitament de les quals no afecte altres comunitats o el transport o la distribució no isca del seu àmbit territorial.
  
L'article 32 de l'Estatut d'Autonomia estableix que correspon a la Generalitat Valenciana, en el marc de la legislació bàsica de l'Estat i, si és el cas, en els termes que aquesta establisca, el desenvolupament i l'execució del règim miner i energètic.
  
Mitjançant els reials decrets 2.595/1982, de 24 de juliol, i 1.047/1984, d'11 d'abril, es traspassaren a la Comunitat Valenciana les funcions i els serveis en matèria d'indústria, energia i mines. Aquestes funcions es van adscriure a la Conselleria d'Indústria, Comerç i Turisme mitjançant sengles decrets de 5 de novembre de 1982, del Govern Valencià, i de 15 de juny de 1984, del president de la Generalitat Valenciana. Per la seua banda, el Decret 7/2000, de 22 de maig, del president de la Generalitat Valenciana, assigna a l'actual Conselleria d'Indústria i Comerç les competències en matèria d'indústria i energia.
  
A fi d'aclarir el procediment de resolució dels expedients d'autoritzacions administratives, la present ordre estableix l'atribució de competències dels òrgans de la Conselleria d'Indústria i Comerç per a la resolució de les diferents autoritzacions d'instal·lacions incloses en el subministrament de gasos per canalització.
  
Per tot això i de conformitat amb el que s'ha establit en l'article 44 de la Llei 5/1983, de 30 de desembre, de Govern Valencià,
  
ORDENE
  
Article 1. Objecte
  
Constitueix l'objecte de la present ordre l'atribució de competències als òrgans corresponents de la Conselleria d'Indústria i Comerç per a la resolució dels expedients d'autoritzacions administratives d'instal·lacions per a subministrament de gasos per canalització, incloses en el títol IV de la Llei 34/1998, de 7 d'octubre, del Sector d'Hidrocarburs.
  
Article 2. Òrgans competents
  
1. Correspon a la Direcció General d'Indústria i Energia atorgar les autoritzacions administratives de:
  
a) Gasoductes la pressió màxima de disseny dels quals siga superior a 16 bars i inferior a 60 bars.
  
b) Plantes de regasificació que no formen part de la xarxa bàsica de gas natural i la capacitat d'emissió de gas de les quals siga major de 50.000 m3/hora.
  
c) Xarxes de distribució de gas de caràcter interprovincial.
  
d) Xarxes de distribució de gas en les quals es presenten sol·licituds en concurrència.
  
2. Correspon a les direccions territorials de la Conselleria d'Indústria i Comerç atorgar les autoritzacions administratives de:
  
a) Plantes de regasificació que no formen part de la xarxa bàsica de gas natural i la capacitat d'emissió de gas de les quals siga igual o inferior a 50.000 m3/hora.
  
b) Xarxes de distribució de gas en l'àmbit de la seua província.
  
c) Canvi de les característiques del gas subministrat o la seua substitució per un altre d'intercanviable.
  
DISPOSICIÓ TRANSITÒRIA
  
Els expedients que estiguen en tramitació a l'entrada en vigor de la present ordre seran resolts de conformitat amb el que s'ha establit en aquesta.
  
DISPOSICIONS FINALS
  
Primera
  
Es faculta la Direcció General d'Indústria i Energia perquè adopte les mesures d'execució necessàries per a l'aplicació de la present ordre.
  
Segona
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
València, 9 de febrer de 2001
  
El conseller d'Indústria i Comerç,


Còpia Permalink ELI